曾巩
追租
耕耨筋力苦，收刈田野乐。
乡邻约来往，樽酒追酬酢。
生涯给俯仰，公敛忘厚薄。
胡为此岁暮，老少颜色恶。
国用有缓急，时议废量度。
内外奔气势，上下穷割剥。
今岁九夏旱，赤日万里灼。
陂湖蹙埃壒，禾黍死硗确。
众期必见省，理在非可略。
谓须倒廪赈，讵止追租阁。
吾人已迫切，此望亦迂邈。
奈何呻吟诉，卒受鞭棰却。
宁论求憔悴，反与争合龠。
问胡应驱迫，久已罗匮涸。
计须卖强壮，势不存尫弱。
去岁已如此，愁呼遍郊郭。
饥羸乞分寸，斯须死笞缚。
法令尚修明，此理可惊愕。
公卿饱天录，耳目知民瘼。
忍令疮痍内，每肆诛求虐。
但忧值空虚，宁无挺犁钁。
暴吏理宜除，浮费义可削。
吾卧避嚣喧，兹言偶斟酌。
试起望遗村，霾风振墟落。